將請鄉郡作
作者：張嵲
朝代：宋

paragraphs: 本初休車騎，陶令歸田園。
憧憧天壤間，何人無一廛。
惟我若斷梗，漂流淛江邊。
牽絲始立歲，屏處知命年。
虚恬因勢使，憔悴仍化遷。
愧無楊僕功，居不外漢闗。
又非穉季俠，徒使墻垣穿。
欲收衰病身，迤邐還故山。
風波渺萬里，欲去無由緣。
願竊刺史符，一臨江漢壖。
敢同晝繡歸，僅比遼鶴翻。
送老得三徑，奉親歸九原。
如斯志願畢，天恩真滿泉。
所祈造物心，俯狥人欲偏。
决策在今歲，無令辜願言。